
A tündérmesék jelentősége 5-7 éves gyermekek családi és óvodai nevelésében

Dolgozatomban a népmesékkel foglalkoztam, különös tekintettel a tündérmesék szerepére az 5-7 éves korosztály nevelésében. Az óvodapedagógus célja az óvodáskorú gyermekek sokoldalú fejlesztése. A mese a szociális és kognitív kompetenciák legfőbb fejlesztője, ezáltal fontos szerepet tölt be a gyermekek anyanyelvi készségeinek, gondolkodásának fejlesztésében és személyiségük alakulásában.
A mesék jelentőségének kutatása mellett célomnak tekintettem a tündérmesék óvodai gyakorlatban történő alkalmazhatóságának vizsgálatát is. Szerettem volna bemutatni, hogy milyen lehetőségek rejlenek a tündérmesékben az 5-7 éves korosztálynál az érzelmek kifejezésére, érzelmi intelligencia fejlesztésére és az óvodáskorban előforduló problémák feldolgozására, kezelésére.
Kutatásom során kvantitatív és kvalitatív módszereket egyaránt alkalmaztam. Kvantitatív kutatásként kérdőíves adatgyűjtést végeztem. Két kérdőívet is készítettem, melyből egy az óvodapedagógusokat célozta (N=27), a másik pedig azoknak a szülőknek szólt, akik jelenleg 5-7 éves gyermekeket nevelnek (N=48). Kvalitatív módszereim eszközei között rajzelemzés, gyermekekkel készített interjú és megfigyelés szerepelt (N=25). Kutatásom során két speciális eszközt is bevontam, ezek a népmese kocka és a szeretetnyelv-kocka voltak.
Vizsgálatom legfőbb eredményeinek tartom annak beigazolódását, hogy a mesék pozitív hatással vannak az érzelmek kifejezésére, a fantázia fejlődésére és az összefüggések megértésére. A kapott eredmények megerősítették számomra, hogy mekkora jelentőséggel bírnak a családon, illetve az óvodán belüli mesemondási szokások egy gyermek életében.
A mese gyermekekre gyakorolt hatása kedvelt téma a kutatásokat illetően. Ennek okán kutatásomban egy egyedi szemszögből kezdtem a vizsgálatot. Kiválasztottam három, tartalmi szempontból eltérő tündérmesét, melyek mindegyikéhez más eszközt kapcsoltam, illetve két speciális eszközt is bevontam. Ez a megközelítés új tapasztalatokat adott számomra. Sikerült 25 gyermek figyelmét egyszerre lekötnöm, ebből pedig arra következtetek, hogy az általam kipróbált módszerek és eszközök alkalmazásával egyértelműen tapasztalható a mese jótékony hatása.



